Diari Oficial de la Generalitat Valenciana


Sumari del DOGV 8172, del 17-11-2017 (2017/10373)

ACORD de 8 de novembre de 2017, del Consell de la Sindicatura de Comptes de la Comunitat Valenciana, pel qual es convoca concurs oposició per a cobrir dues places de tècnic de la Unitat d'Auditoria de Sistemes d'Informació, subgrup A1, sector administració general. Convocatòria 04/2017.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8172

Data del DOGV
:   17-11-2017

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2017/10781


Data del document
:   08-11-2017

Organisme emissor
:   Sindicatura de Comptes

Tipus de document
:   Acord

Correcció d'errades

Anàlisi jurídica

 Descriptors 

:   * concurs administratiu

ACORD de 8 de novembre de 2017, del Consell de la Sindicatura de Comptes de la Comunitat Valenciana, pel qual es convoca concurs oposició per a cobrir dues places de tècnic de la Unitat d'Auditoria de Sistemes d'Informació, subgrup A1, sector administració general. Convocatòria 04/2017. [2017/10962]  
De conformitat amb el que estableix l'oferta pública d'ocupació per a l'any 2017, aprovada pel Consell de la Sindicatura de Comptes de la Comunitat Valenciana en data 20 de juliol de 2017 (DOGV 8094, 28.07.2017, i BOC 201, 31.07.2017), en l'exercici de la competència atribuïda per l'article 17.c de la Llei de la Generalitat Valenciana 6/1985, d'11 de maig, el Consell de la Sindicatura de Comptes, acorda convocar el present concurs oposició, que es regirà per les següents  
  
  
Bases de la convocatòria  
  
1. Objecte de la convocatòria i normes generals  
1.1. La present convocatòria té per objecte la selecció de personal, mitjançant el sistema de concurs oposició, per a dues places de tècnic de la unitat d'auditoria de sistemes d'informació, del subgrup A1, sector administració general.  
1.2. De les places convocades, se'n destinarà una al torn de promoció interna i una altra al torn d'accés lliure.  
1.3. Només es podrà concórrer per un dels torns. Si la plaça reservada al torn de promoció interna queda sense cobrir, s'acumularà a la plaça destinada al torn d'accés lliure.  
1.4. La convocatòria es regirà pel que disposen les presents bases i, per al que no hi preveuen, serà d'aplicació la normativa dictada en la disposició addicional de la Llei 6/1985, d'11 de maig, de Sindicatura de Comptes.  
1.5. El personal que obtinga plaça mitjançant la present convocatòria no podrà compatibilitzar-la amb l'exercici d'un segon lloc de treball, càrrec o activitat en el sector públic, ni tampoc amb activitats de caràcter privat, llevat dels supòsits d'excepció establits en les disposicions vigents en matèria d'incompatibilitats.  
  
  
2. Condicions generals del aspirants  
2.1. Condicions generals  
Per a l'admissió a aquestes proves selectives caldrà reunir els requisits següents:  
a) Nacionalitat: tenir la nacionalitat espanyola o d'un estat membre de la Unió Europea o nacional d'un estat al qual siga aplicable la llibertat de circulació de treballadors. Independentment de la seua nacionalitat, el cònjuge dels espanyols i dels nacionals d'algun dels estats membres de la Unió Europea, i quan així ho preveja el corresponent tractat, el cònjuge dels nacionals d'algun estat en els qual s'aplique la llibertat de circulació de treballadors, sempre que no estiguen separats de dret.  
  
Així mateix, i amb les mateixes condicions que els cònjuges, podran participar els descendents i els del seu cònjuge, menors de 21 anys o majors d'aquesta edat que visquen al seu càrrec.  
b) Edat: tenir complits 16 anys i no haver arribat a l'edat de jubilació.  
c) Titulació: estar en possessió del títol universitari de doctorat, llicenciatura, enginyeria, arquitectura o equivalent, o bé, títol universitari oficial de grau, o complides les condicions per a obtindre'ls abans de la finalització del termini de presentació de sol·licituds i disposar del certificat que ho acredite. En el cas de titulacions obtingudes a l'estranger s'haurà d'estar en possessió de la credencial que acredite la seua homologació.  
d) Capacitat: no patir cap malaltia ni estar afectat per limitació física o psíquica incompatible amb l'exercici de les corresponents funcions dels llocs oferits.  
e) Habilitació: no haver sigut separat mitjançant expedient disciplinari del servei de qualsevol de les administracions públiques o dels òrgans constitucionals o estatutaris de les comunitats autònomes, ni trobar-se en inhabilitació absoluta o especial per a ocupacions o càrrecs públics per resolució judicial, per a l'accés al cos o escala de funcionari, o per exercir funcions similars a les que desenvolupaven en el cas de personal laboral, en què haguera sigut separat o inhabilitat. En el cas de ser nacional d'un altre estat, no trobar-se inhabilitat o en situació equivalent ni haver estat sotmès a sanció disciplinària o equivalent, que impedisca, en el seu estat, en els mateixos termes, l'accés a l'ocupació pública.  
2.2. Condicions específiques per a l'admissió al torn de promoció interna  
Per a l'admissió al torn de promoció interna, a més de les condicions generals que preveu l'article 59 de l'Estatut de Personal de les Corts, s'exigirà ser funcionari de carrera de la Sindicatura de Comptes de la Comunitat Valenciana del subgrup A2, amb almenys dos anys de servei actiu en aquest subgrup.  
2.3. Les condicions per a l'admissió a les proves s'han de tenir en el moment de finalització del termini de presentació de sol·licituds i mantenir-se durant tot el procés selectiu, fins al moment de la presa de possessió.  
  
3. Aspirants amb diversitat funcional  
3.1. L'òrgan tècnic de selecció establirà per a les persones amb diversitat funcional que així ho sol·liciten, les adaptacions necessàries per a realitzar les proves. Amb aquesta finalitat, les persones interessades hauran de formular la petició corresponent en la sol·licitud de participació en el present concurs oposició, seguint les instruccions establides en la base 6.3.2.  
3.2. Si en el desenvolupament del procés selectiu, se suscitaren dubtes raonables en el tribunal respecte a la compatibilitat funcional d'una persona admesa, podrà demanar el corresponent dictamen de la Comissió Mixta de Discapacitats i, en aquest cas, la persona admesa inicialment podrà participar condicionalment en el procés selectiu, i quedar en suspens la resolució definitiva sobre l'admissió o exclusió del procés selectiu fins a la recepció del dictamen.  
  
4. Sol·licituds  
Qui desitge prendre part en aquestes proves selectives haurà d'emplenar la sol·licitud en una de les formes següents:  
Sol·licitud presencial: mitjançant el model que figura a l'annex III, que hauran de presentar en el Registre d'Entrada de la Sindicatura de Comptes, situat al carrer Sant Vicent núm. 4. CP 46233 València.  
Sol·licitud telemàtica: a través del formulari habilitat en la pàgina web de la Sindicatura de Comptes: http://www.sindicom.gva.es/ (Apartat «Portal de transparència, organització i personal, ocupació pública»). Descripció: Tècnics de la Unitat d'Auditoria de Sistemes d'Informació.  
  
  
5. Drets d'examen  
5.1. Els drets d'examen seran 28,19 euros i s'han d'ingressar en el compte del Banc de Sabadell, IBAN ES66 2820 6234 9434 0901 1252 del qual és titular la Sindicatura de Comptes. El pagament de la taxa s'acreditarà mitjançant el justificant que l'entitat bancària emetrà atenent a la modalitat de pagament triada per la persona aspirant.  
5.2. La falta de justificació de l'abonament dels drets d'examen determinarà l'exclusió de la persona aspirant, llevat que es done alguna de les següents circumstàncies i es faça constar en la sol·licitud de participació:  
5.2.1. Les persones amb diversitat funcional igual o superior al 33 %. Per a això assenyalaran amb una ics (X) en l'apartat d'Exempcions, «Grau de diversitat funcional igual o superior al 33 %» de la sol·licitud presencial o telemàtica.  
5.2.2. Els membres de famílies nombroses o monoparentals de categoria especial. Per a això assenyalaran amb una ics (X) en l'apartat d'exempcions, «Família nombrosa especial» de la sol·licitud presencial o telemàtica.  
5.2.3. Els membres de famílies nombroses o monoparentals de categoria general gaudiran d'una bonificació del 50 % de l'import total de la taxa. Per a això assenyalaran amb una ics (X) en l'apartat de bonificació, «Família nombrosa general» de la sol·licitud presencial o telemàtica.  
5.2.4. Les víctimes d'actes de violència sobre la dona que acrediten aquesta condició mitjançant qualsevol dels mitjans de prova que preveu l'article 9.1 i 9.2 de la Llei 7/2012, de 23 de novembre, de la Generalitat, integral contra la violència sobre la dona en l'àmbit de la Comunitat Valenciana. Per a això assenyalaran amb una ics (X) en l'apartat d'exempcions, «Altres» de la sol·licitud presencial o telemàtica.  
5.2.5. S'aplicarà una bonificació del 10 % de l'import total de la taxa, acumulable a la bonificació del subapartat 5.2.3, quan la sol·licitud de participació en les proves es realitze per mitjans telemàtics.  
5.3. Pertocarà la devolució de les taxes per drets d'examen únicament en els supòsits i procediments previstos en l'article 9 del text refós de la Llei de taxes de la Generalitat, aprovat pel Decret Legislatiu 1/2005, de 25 de febrer.  
  
6. Presentació de sol·licituds  
6.1. Les sol·licituds s'adreçaran al síndic major de la Sindicatura de Comptes de la Comunitat Valenciana.  
6.2. El termini de presentació de sol·licituds serà de 20 dies hàbils comptats a partir del dia següent a l'última publicació d'aquesta convocatòria, la qual apareixerà en el Butlletí Oficial de les Corts i en el Diari Oficial de la Generalitat Valenciana.  
Les sol·licituds s'han de presentar en una de les formes següents:  
Sol·licitud presencial: la persona interessada presentarà la sol·licitud en el registre d'aquesta institució, que estarà obert al públic els dies laborables, de dilluns a divendres, de les 09.00 a les 14.00 hores, i té la seua seu en el número 4 de del carrer Sant Vicent, 46156 València, o en la forma establida en l'article 16 de la Llei 39/2015, d'1 d'octubre, del procediment administratiu comú de les administracions públiques.  
  
Sol·licitud telemàtica: la persona interessada presentarà la sol·licitud a través d'internet mitjançant la signatura electrònica, una vegada emplenat el formulari i realitzat el pagament de la taxa que es fixa en la base 5.1. S'adjuntarà un document PDF amb el justificant de pagament emès per l'entitat bancària. En el cas que pertoque l'exempció o bonificació del pagament de la taxa per concórrer algun dels supòsits previstos en la base 5.2, s'adjuntarà un PDF amb els documents acreditatius de tal exempció.  
6.3. Els aspirants, en la formalització de la seua sol·licitud, hauran d'observar les instruccions següents:  
6.3.1 En l'apartat número 29 de l'imprés de sol·licitud presencial, «Forma d'accés», els aspirants que accedisquen pel torn d'accés lliure hauran d'assenyalar una ics (X) sobre la lletra «L». Les persones que accedisquen pel torn de promoció interna assenyalaran una ics (X) sobre les lletres «PI». En la sol·licitud telemàtica, es triarà l'opció corresponent en el desplegable de l'apartat «Forma d'accés».  
6.3.2 Les persones amb diversitat funcional que sol·liciten mesures d'adaptació hauran d'assenyalar amb una ics (X), a la casella número 30 de la sol·licitud presencial, el tipus de diversitat funcional: (F) Física, (P) Psíquica, (S) Sensorial. Podran sol·licitar les mesures d'adaptació que necessiten previstes en els apartats 31 i 32 de l'imprés de sol·licitud presencial, d'acord amb la següent classificació:  
1) Eliminació de barreres arquitectòniques i taula adaptada a la cadira de rodes.  
2) Ampliació del temps de durada de la prova. Per poder dur a terme aquesta mesura d'adaptació, les persones aspirants hauran d'acompanyar obligatòriament el certificat expedit per l'òrgan oficial competent que especifique el diagnòstic i el temps (nombre de minuts) d'ampliació que sol·licita.  
3) Augment de la grandària dels caràcters del qüestionari, per dificultat de visió.  
4) Necessitat d'intèrpret a causa de sordesa.  
5) Altres, especificant quins en el tràmit que s'habilitarà a l'efecte.  
En la sol·licitud telemàtica, les persones amb diversitat funcional que sol·liciten mesures d'adaptació, hauran de marcar les caselles habilitades a aquest efecte en l'apartat 25 «Diversitat funcional».  
6.3.3 Les persones de nacionalitat diferent a l'espanyola, hauran d'emplenar els apartats 10 a 15 de la sol·licitud presencial. En el cas de la sol·licitud telemàtica, s'ompliran les caselles dels apartats 9 a 12 «Dades de residència».  
6.3.4 Quan concórrega una de les causes d'exempció o bonificació del pagament dels drets d'examen d'acord amb el que disposa la base 5.2, caldrà, tant en el cas de sol·licitud presencial com telemàtica, adjuntar a la instància de participació la documentació següent:  
- Discapacitat igual o superior al 33 %: Certificació de la Conselleria d'Igualtat i Polítiques Inclusives o òrgans competents d'altres administracions públiques que acredite discapacitat igual o superior al 33 %.  
- Membres de famílies nombroses de categoria especial o general o famílies monoparentals: Hauran d'adjuntar el títol de família nombrosa en vigor, expedit per l'òrgan competent de la Conselleria d'Igualtat i Polítiques Inclusives o òrgans competents d'altres administracions públiques.  
- Les víctimes d'actes de violència sobre la dona: Qualsevol dels mitjans de prova que preveu l'article 9.1 i 9.2 de la Llei 7/2012, de 23 de novembre, de la Generalitat, integral contra la violència sobre la dona en l'àmbit de la Comunitat Valenciana.  
6.3.5 En cap cas el pagament de les taxes implicarà la substitució del tràmit de presentació davant l'Administració pública, en temps i forma, de la sol·licitud presencial o telemàtica d'acord amb el que disposa la base 6.2.  
6.4. Les persones aspirants que no tinguen la nacionalitat espanyola i, d'acord amb la base 7.7, estiguen exemptes de realitzar la prova de castellà, ho hauran de fer constar amb una ics (X) en l'apartat 35 de la sol·licitud presencial o en l'apartat 30 de la sol·licitud telemàtica.  
  
  
7. Admissió d'aspirants  
7.1. Els aspirants queden vinculades a les dades que hagen fet constar en les sol·licituds, i únicament podran demandar modificar-les mitjançant un escrit motivat, dins del termini establit en la base 6.2 per a la presentació de sol·licituds.  
7.2. Acabat el termini de presentació de sol·licituds, amb la verificació prèvia que s'ha realitzat el pagament dels drets d'examen, l'òrgan convocant o, per delegació seua, el síndic major, dictarà una resolució, que es publicarà en el Butlletí Oficial de les Corts i en el Diari Oficial de la Generalitat Valenciana, que contindrà la relació provisional de les persones admeses i excloses a la realització de les proves, per a cada torn.  
7.3. Les persones aspirants podran, en el cas d'error o exclusió, esmenar els defectes en què hagen incorregut en la sol·licitud, o realitzar les al·legacions que estimen convenients en el termini de 10 dies hàbils comptats des de l'endemà de la publicació de la relació provisional d'admesos i exclosos, d'acord amb el que estableix l'article 68 de la Llei 39/2015, d'1 d'octubre, del procediment administratiu comú de les administracions públiques.  
7.4. En qualsevol cas, a fi d'evitar errors i, en el supòsit de produir-se'n, possibilitar la seua esmena en temps i forma, les persones aspirants comprovaran no sols que no figuren en la relació provisional de persones excloses sinó, a més, que els seus noms i dades consten correctament en les pertinents relacions de persones admeses.  
  
7.5. Transcorregut el termini anterior, vistes les al·legacions i esmenats els defectes, si escau, l'òrgan convocant o, per delegació seua, el síndic major, dictarà una resolució que contindrà la llista definitiva d'aspirants admesos i exclosos a la realització de les proves, per a cada torn, que es publicarà en el Butlletí Oficial de les Corts i en el Diari Oficial de la Generalitat Valenciana.  
7.6. En la resolució en què es faça pública la llista definitiva d'admesos a la realització de les proves s'establirà, amb almenys 15 dies d'antelació, la data, el lloc on s'efectuarà i l'hora de començament de cadascuna de les dues parts de què consta el primer exercici, així com l'ordre de crida de les persones admeses, el qual s'iniciarà en la lletra «B» conforme el resultat del sorteig celebrat el dia 10 d'abril de 2017 (DOGV 8034, 08.05.2017).  
7.7. Prova de coneixement del castellà per a les persones admeses que no posseïsquen la nacionalitat espanyola.  
Amb caràcter previ a la realització de les proves de la fase d'oposició, les persones admeses que no tinguen la nacionalitat espanyola i del seu origen no es desprenga el coneixement del castellà, n'hauran d'acreditar el coneixement efectuant una prova per la qual es comprovarà que posseeixen un nivell adequat de comprensió i expressió oral i escrita en aquesta llengua.  
El contingut d'aquesta prova s'ajustarà al que disposa el Reial decret 1137/2002, de 31 d'octubre, pel qual s'estableixen diplomes acreditatius del coneixement de l'espanyol com a llengua estrangera.  
La prova es qualificarà d'apte o no apte, i caldrà obtenir la valoració d'apte per a passar a realitzar els exercicis de la fase d'oposició.  
  
El lloc i data de realització d'aquesta prova es donarà a conèixer en la mateixa resolució en la qual es faça pública la llista definitiva d'aspirants admesos.  
Queden eximits d'efectuar aquesta prova els qui estiguen en possessió del Diploma Superior d'Espanyol com a Llengua Estrangera regulat en el Reial decret 1137/2002, de 31 d'octubre; o del Certificat d'Aptitud en Espanyol per a Estrangers expedit per les escoles oficials d'idiomes, o acrediten estar en possessió d'una titulació acadèmica espanyola expedida per l'òrgan oficial competent en el territori espanyol.  
  
8. Proves selectives  
8.1. El procediment de selecció serà el de concurs oposició, que constarà d'una fase d'oposició, de caràcter eliminatori, i d'una fase de concurs, de caràcter obligatori. El desenvolupament de les proves selectives es realitzarà de manera simultània per als torns lliure i de promoció interna.  
8.2. Desenvolupament de la fase d'oposició  
La fase d'oposició constarà de tres exercicis obligatoris i eliminatoris.  
8.2.1 Primer exercici. Serà de caràcter teòric i constarà de dues parts:  
La primera part consistirà a contestar per escrit, durant un temps mínim de 80 minuts i màxim de 100 minuts, a determinar pel tribunal, un qüestionari de 80 preguntes tipus test amb quatre respostes alternatives, de les quals només una serà correcta, sobre els apartats del programa que figura en l'annex I corresponents a «Matèries part general» (temes 1 a 25) i als temes 1 a 15 de la part específica «Informàtica». Els que es presenten pel torn de promoció interna estaran exempts d'examinar-se de les «Matèries part general» (temes 1 a 25) i disposaran d'un mínim de 24 minuts i màxim de 30 minuts per contestar un qüestionari de 24 preguntes.  
La segona part consistirà en el desenvolupament per escrit, durant un temps de 3 hores, de dos temes. Un serà elegit pels aspirants entre dos extrets a l'atzar de la part específica del temari compresa entre els temes 24 a 35, «Informàtica», i 48 a 65, «Seguretat dels SI i controls interns». L'altre tema serà elegit entre dos extrets a l'atzar de la part específica del temari compresa entre els temes 41 a 47, «Gestió de dades» i 66 a 85, «Auditoria».  
8.2.2 Segon exercici. Serà de caràcter pràctic i consistirà a resoldre durant un temps mínim de 4 hores i màxim de 6 hores, a determinar pel tribunal, tres supòsits pràctics. Un supòsit versarà sobre els temes 1 a 35 de la part específica del temari «Informàtica» i del 36 a 47 de la part específica «Gestió de dades». El segon supòsit versarà sobre els temes 48 a 65 de la part específica del temari «Seguretat dels SI i controls interns». El tercer supòsit versarà sobre els temes 66 a 85 de la part específica del temari «Auditoria». Per a la realització d'aquest exercici, els opositors podran servir-se únicament dels textos legals de què vagen proveïts. No obstant això, es podran utilitzar les edicions de comú ús encara que incorporen notes a peu de pàgina o breu referència de jurisprudència.  
8.2.3 Tercer exercici. Consistirà en una prova a determinar pel tribunal sobre coneixements del valencià amb una durada de 30 minuts. Aquest exercici tindrà caràcter obligatori però no eliminatori i es qualificarà de 0 a 4 punts.  
8.3. Lectura dels exercicis  
La part segona del primer exercici de la fase d'oposició serà llegida pels opositors davant del tribunal i s'ajustarà a les següents normes: una vegada que els opositors hagen acabat d'escriure, introduiran les quartilles o folis que han redactat en un sobre, la solapa del qual signarà l'interessat juntament amb president i el secretari del tribunal, sota la custòdia dels quals quedaran tots els sobres. En l'anvers del sobre, el mateix aspirant anotarà el seu nom i cognoms. El tribunal convocarà els opositors per a la lectura pública de l'exercici, que s'iniciarà per la lletra «B» segons el resultat del sorteig celebrat el dia 10 d'abril de 2017 (DOGV 8034, 08.05.2017). L'aspirant obrirà el sobre signat per ell davant del Tribunal i llegirà els folis que haja redactat, perdent tots els seus drets els aspirants que no complisquen el que prescriu aquesta norma. El tribunal en podrà formular preguntes aclaridores i, amb una antelació mínima de 48 hores, anunciarà el lloc, així com les dates i hores de lectura de l'exercici, en el local en què s'haja efectuat l'exercici, a la seu de la Sindicatura de Comptes de la Comunitat Valenciana i a la seva pàgina web.  
No es convocarà a la lectura de la segona part del primer exercici els qui no hagen obtingut la puntuació mínima exigida per a superar la primera. A aquests efectes, el tribunal farà públiques les notes de la primera part en el mateix temps i lloc en què convoque a la lectura.  
La primera part del primer exercici i el segon exercici de la fase d'oposició seran llegits directament pel tribunal, que adoptarà les mesures necessàries per a garantir que en la correcció no es conega la identitat de les persones aspirants.  
8.4. Qualificació dels exercicis  
La puntuació màxima que es pot obtenir en la fase d'oposició serà de 65 punts, que es distribuiran de la manera següent:  
8.4.1 Primer exercici: la qualificació del primer exercici serà de 30 punts. La puntuació final de l'exercici vindrà determinada per la suma de les puntuacions obtingudes en cadascuna de les parts de què consta. Per superar el primer exercici i passar a realitzar el segon, caldrà aconseguir la puntuació mínima exigida per a cadascuna de les seues parts, i que de la suma de les dues resulte una puntuació total mínima de 15 punts.  
Les dues parts del primer exercici es qualificaran de la manera següent:  
a) La primera part es puntuarà fins a un màxim de 12 punts, i caldrà un mínim de 5 punts per superar-la. El nivell de coneixements mínims exigits per a aconseguir 5 punts serà contestar 5/12 parts de respostes correctes netes. Les contestacions errònies es valoraran negativament amb una penalització equivalent a un terç del valor de cada contestació correcta i les contestacions en blanc no puntuaran. La fórmula de correcció serà:  
  
Respostes correctes netes = nombre d'encerts - (nombre d'errors/3)  
  
Establides les respostes correctes netes es convertiran en puntuacions finals mitjançant una distribució proporcional.  
b) La segona part es puntuarà fins a un màxim de 18 punts, i caldrà un mínim de 8 punts per superar-la.  
8.4.2 Segon exercici: la qualificació de segon exercici serà de 31 punts i serà necessari obtenir un mínim de 15,50 punts per superar-lo.  
  
8.4.3 Tercer exercici: Consistirà en una prova que determinarà el tribunal sobre coneixements de valencià amb una durada de 30 minuts. Aquest exercici tindrà caràcter obligatori però no eliminatori i es qualificarà de 0 a 4 punts.  
8.5. Qualificació final de la fase d'oposició  
La qualificació de la fase d'oposició vindrà determinada per la suma aritmètica de les puntuacions corresponents als tres exercicis. A continuació es configurarà una llista per cada torn, ordenada per puntuació de major a menor, que contindrà totes les persones admeses que hagen superat els exercicis de la fase d'oposició, d'acord amb els criteris establits en les bases d'aquesta convocatòria.  
8.6. Fase de concurs  
Només podran participar en la fase de concurs les persones admeses que hagen superat la fase d'oposició.  
Els mèrits al·legats pels participants hauran d'haver sigut obtinguts o computats fins a la data de finalització del termini de presentació d'instàncies.  
La puntuació màxima en la fase de concurs serà de 35 punts, que es distribuiran d'acord amb el barem que figura en l'annex II.  
8.7. Puntuació final del concurs oposició  
La qualificació del concurs oposició vindrà determinada per la suma de les puntuacions obtingudes en les fases de concurs i oposició.  
  
A continuació es configurarà per a cada torn una llista ordenada per puntuació de major a menor que s'interromprà quan el nombre de persones incloses coincidisca amb el nombre de llocs convocats, incrementats en el seu cas els del torn lliure d'acord amb el que preveu la base 1.3. Aquesta constituirà la llista definitiva de persones aprovades.  
  
Els casos d'empat que es produïsquen es dirimiran de la manera següent: s'atendrà, en primer lloc, a la major puntuació obtinguda en la fase d'oposició i, si persisteix l'empat, aquest es dirimirà per la major puntuació obtinguda en els distints apartats del barem del concurs, pel mateix ordre en què figuren relacionats. En cas de persistir l'empat s'atendrà a la major puntuació obtinguda en el segon exercici. Si encara persisteix l'empat, a la major puntuació obtinguda en el primer exercici. En cinqué lloc, si l'empat fóra entre persones de diferent sexe, l'empat es dirimirà a favor del sexe infrarepresentat dins del col·lectiu de titulars de places de tècnics d'auditoria, en la data de la publicació de la present convocatòria. En cas de persistir l'empat, es decidirà l'adjudicació de la plaça a l'atzar.  
  
9. Desenvolupament de les proves selectives  
9.1. Les dues parts del primer exercici es realitzaran en el lloc, data i hora que s'establisca en la resolució per la qual s'aprove i publique en el Butlletí Oficial de les Corts i en el Diari Oficial de la Generalitat Valenciana la llista definitiva d'admesos a la realització de les proves. Entre el començament d'una i altra part passarà un temps mínim de vint-i-quatre hores. En qualsevol cas, el primer exercici no s'iniciarà abans de tres mesos des de l'última publicació de la convocatòria. Des de la publicació de les notes del primer exercici, una vegada realitzades i corregides les dues parts de què consta, fins al començament del segon haurà de transcórrer un termini mínim de quaranta-vuit hores i un màxim de vint dies.  
9.2. Les persones admeses seran convocades per a cada exercici o prova en crida única. Hauran d'observar en tot moment les instruccions dels membres del tribunal o del personal ajudant o assessor durant la celebració dels exercicis, a fi que el seu desenvolupament siga l'adequat. Qualsevol alteració en el normal desenvolupament dels exercicis per part d'un aspirant, quedarà reflectida en l'acta corresponent, i aquesta persona serà admesa i podrà continuar el desenvolupament de l'exercici amb caràcter condicional fins que el tribunal resolga sobre l'incident.  
Abans de l'inici de cada exercici, i sempre que s'estime convenient durant el seu desenvolupament, els membres del tribunal, els seus ajudants o assessors comprovaran la identitat de les persones admeses mitjançant la presentació del document d'identitat o passaport sense que per aquest efecte siga vàlida la fotocòpia compulsada d'aquests documents.  
Si en qualsevol moment del procés arriba a coneixement de l'òrgan tècnic de selecció que alguna de les persones admeses no posseeix la totalitat de requisits exigits, haurà de requerir l'acreditació d'aquests requisits. Si els requisits en qüestió no foren acreditats en el termini de 10 dies hàbils següents a la notificació del requeriment, el tribunal realitzarà una proposta d'exclusió i indicarà les inexactituds o falsedats formulades per la persona aspirant a l'òrgan convocant, el qual, després les verificacions oportunes, dictarà una resolució motivada excloent la persona admesa al concurs oposició.  
Les persones admeses perdran el seu dret si es personen en el lloc de realització quan ja s'han iniciat els exercicis o per la inassistència, tot i que siga per causes justificades. Si es tracta de la lectura pública de la segona part del primer exercici, atès el seu caràcter individual i successiu, el tribunal podrà sospesar les causes al·legades i admetre l'aspirant, sempre que la lectura no haja finalitzat i aquesta admissió no menystinga el principi d'igualtat amb la resta del personal.  
  
Les persones admeses podran utilitzar, en el desenvolupament de les proves selectives, qualsevol de les llengües oficials a la Comunitat Valenciana.  
9.3. Començades les proves, l'anunci de la realització del segon exercici es farà públic per part del tribunal en el local en què s'haja realitzat l'anterior, a la seu de la Sindicatura de Comptes de la Comunitat Valenciana i en la seua pàgina web, amb una antelació mínima de quaranta-vuit hores.  
9.4. En totes les fases, llevat de les que incloguen lectura pública, el tribunal prendrà les mesures necessàries per a garantir l'anonimat en la seua valoració.  
  
10. Publicitat de les llistes  
10.1 En finalitzar cada un dels exercicis i les proves de la fase d'oposició, el tribunal publicarà en el lloc de l'examen, a la seu de la Sindicatura de Comptes de la Comunitat Valenciana i en la pàgina web de la Sindicatura de Comptes, la relació de persones que han superat l'exercici o prova, tot expressant-hi el seu nom, els cognoms i la puntuació obtinguda. S'entendrà que han superat la fase d'oposició únicament aquelles persones que hagen obtingut la puntuació mínima exigida per a superar cada un dels exercicis i proves, segons el que disposa la base 8.4.  
10.2 Una vegada finalitzada la fase d'oposició, el tribunal, mitjançant un anunci, publicarà a la seu de la Sindicatura de Comptes de la Comunitat Valenciana i en la seua pàgina web, per a cada torn, la llista amb la qualificació final de la fase d'oposició a què fa referència la base 8.5, que constituirà la llista de persones admeses que han superat la fase d'oposició, per ordre de puntuació, i que han de passar a la fase de concurs.  
A les persones incloses en l'esmentada llista se'ls concedirà un termini de 10 dies hàbils perquè presenten un currículum acompanyat dels documents acreditatius dels mèrits previstos en l'annex II. Si els mèrits al·legats ja consten en el registre de personal de la Sindicatura de Comptes, únicament caldrà citar-los en el currículum, sense aportar-ne els documents corresponents. Només es valoraran els mèrits al·legats en el currículum.  
10.3 Una vegada baremats els mèrits, el tribunal exposarà a la seu de la Sindicatura de Comptes de la Comunitat Valenciana i en la seua pàgina web, per a cada torn, la llista d'aspirants amb la puntuació obtinguda en la fase de concurs, desglossada en els distints apartats del barem, i se'ls concedirà un termini de 10 dies hàbils perquè formulen les reclamacions i esmenes que estimen pertinents en relació amb la baremació.  
10.4 Resoltes les possibles al·legacions i esmenes, el tribunal, mitjançant un anunci, publicarà a la seu de la Sindicatura de Comptes de la Comunitat Valenciana i en la seua pàgina web, per a cada torn, la relació definitiva d'aspirants aprovats per ordre de puntuació total a què es refereix la base 8.7.  
En cap cas el tribunal podrà declarar que han aprovat el procés selectiu un nombre superior d'aspirants al de llocs convocats, tenint en compte per al torn lliure el que preveu la base 1.3 de la present convocatòria.  
  
11. Relació definitiva i presentació de documents  
11.1 El tribunal de selecció elevarà al Consell de la Sindicatura de Comptes, per a cada torn, la relació definitiva d'aspirants aprovats, per ordre de puntuació total, a l'efecte que l'aprove i la publique en el Butlletí Oficial de les Corts i en el Diari Oficial de la Generalitat Valenciana, perquè en el termini de 20 dies hàbils comptats des de l'endemà de l'última publicació aporten davant de la Secretaria General de la Sindicatura de Comptes els següents documents:  
11.1.1. Fotocòpia compulsada del document nacional d'identitat o certificat de naixement expedit pel Registre Civil corresponent, o document equivalent per a les persones nacionals d'altres estats a què fa referència la base 6.2.  
11.1.2 Fotocòpia compulsada del títol acadèmic exigible segons el que estableix la base 2.1 c) de la present convocatòria o certificat acadèmic que acredite haver realitzat tots els estudis per a l'obtenció del títol. En el cas de titulacions obtingudes a l'estranger, fotocòpia compulsada de la credencial que acredite l'homologació que corresponga.  
  
11.1.3 Declaració de no haver estat separat mitjançant expedient disciplinari de qualsevol administració o ocupació pública, així com de no trobar-se inhabilitat penalment per a l'exercici de funcions públiques.  
  
Per al aspirants que no posseïsquen la nacionalitat espanyola, la declaració es referirà a no estar sotmesos a sanció disciplinària o condemna penal que impedisca en el seu cas l'accés a la funció pública.  
11.1.4 Certificat mèdic acreditatiu de posseir la capacitat física i psíquica necessària per a l'exercici de les funcions dels llocs oferits.  
  
11.2 Les persones seleccionades que dins del termini indicat, i excepte casos de força major, no presenten la documentació acreditativa o de la mateixa es deduïra que no tenen algun dels requisits exigits, no podran ser nomenades personal funcionari de carrera de la Sindicatura de Comptes, sense perjudici de la responsabilitat en què pogueren haver incorregut per falsedat en les sol·licituds de participació.  
  
11.3 Per tal d'assegurar la cobertura de les places convocades, quan es produïsquen renúncies dels aspirants seleccionats, abans del seu nomenament o presa de possessió, l'òrgan convocant podrà requerir de l'òrgan de selecció, la relació complementària dels aspirants que segueixen als proposats, per al seu possible nomenament com a funcionaris de carrera.  
  
12. Nomenament i adscripció de funcionaris  
12.1 Transcorregut el termini de presentació de la documentació, el Consell de la Sindicatura de Comptes ha de dictar un acord, que es publicarà en el Butlletí Oficial de les Corts i en el Diari Oficial de la Generalitat Valenciana, en el qual el nomenarà com a funcionari de carrera de la Sindicatura de Comptes.  
12.2 L'adscripció dels funcionaris que superen les proves selectives als llocs de treball vacants de tècnics de la unitat d'auditoria de sistemes d'informació afectats per la convocatòria, que són els números 102 i 103 de la Relació de Llocs de Treball de la Sindicatura de Comptes, s'efectuarà atenent l'elecció que realitzen, per ordre de qualificació, els opositors que ingressen pel torn de promoció interna i, seguidament, els que ingressen pel torn lliure.  
  
13. Tribunal de selecció  
13.1 El tribunal de selecció de la present convocatòria estarà compost per cinc membres, amb el mateix nombre de suplents, i tindrà la següent composició: president, vocal-secretari i tres vocals. A més, podrà assistir a les sessions del tribunal, amb veu però sense vot, un representant del Consell de Personal.  
13.2 La relació nominal dels membres del tribunal serà publicada en el Butlletí Oficial de les Corts i en el Diari Oficial de la Generalitat Valenciana, bé amb anterioritat a la resolució per la qual s'aprove la llista definitiva d'admesos i exclosos, bé incloent-la en aquesta última resolució.  
13.3 El tribunal, per a la realització de les proves, podrà designar el personal col·laborador, ajudant i assessor especialista que considere oportú.  
13.4 Les persones integrants del tribunal, així com el personal assessor, hauran d'abstenir-se i poden ser recusades per les persones interessades quan hi concórreguen circumstàncies de les previstes en els articles 23 i 24 de la Llei 40/2015, d'1 d'octubre, de règim jurídic del sector públic.  
Així mateix, s'hauran d'abstenir aquells que hagen realitzat tasques de preparació d'aspirants en els cinc anys anteriors a la publicació d'aquesta convocatòria.  
13.5 S'entendrà que està vàlidament constituït el tribunal quan hi assistisquen la majoria dels seus membres, entre els quals han de figurar en tot cas el president i el vocal-secretari o els seus respectius suplents. El president disposarà del vot de qualitat en cas d'empat. Per a la resta, el funcionament del tribunal s'adaptarà al que estableix la Llei 40/2015, d'1 d'octubre, de règim jurídic del sector públic, per als òrgans col·legiats.  
13.6 Corresponen al tribunal les funcions relatives a la determinació concreta del contingut dels exercicis i a la seua qualificació, tant en la fase de concurs com en la d'oposició, així com, en general, l'adopció de totes les mesures necessàries per al correcte desenvolupament de les proves selectives, raó per la qual disposarà de la facultat d'interpretació de les presents bases.  
13.7 Pel que fa a les gratificacions i indemnitzacions, el tribunal es regirà pel que disposa el Decret 95/2014, de 13 de juny, del Consell, pel qual es modifica el Decret 24/1997, d'11de febrer i el Decret 175/2006, de 24 de novembre (DOGV 7229, 09.06.2014).  
13.8 A l'efecte de comunicacions i de qualsevol altra incidència el tribunal tindrà la seu a la Sindicatura de Comptes de la Comunitat Valenciana, en el núm. 4 del carrer Sant Vicent, 46583 València.  
  
  
14. Borsa de treball  
A la finalització del procés selectiu, el Consell de la Sindicatura de Comptes de la Comunitat Valenciana constituirà una borsa de treball d'acord amb les previsions contingudes en l'Acord del Consell de 20 de juliol de 2017, pel qual s'aprova el Reglament mitjançant el qual es regula la cobertura temporal de llocs de treball de la Sindicatura de Comptes (DOGV 8094, 28.07.2017, i BOC 201, 31.07.2017).  
  
  
15. Recursos  
15.1 La present convocatòria, les seues bases i tots els actes administratius que siguen dictats en el seu desenvolupament, excepte les actuacions del tribunal, podran ser impugnats per les persones interessades mitjançant la interposició d'un recurs contenciós administratiu en el termini de dos mesos, comptats des de l'endemà de la seua publicació, davant la Sala Contenciosa Administrativa del Tribunal Superior de Justícia de la Comunitat Valenciana. No obstant això, podrà interposar potestativament un recurs de reposició davant del mateix òrgan que va dictar l'acte que es recorre, en el termini d'un mes comptador des de l'endemà de la publicació, o qualsevol altre recurs que estime procedent. Tot això de conformitat amb el que estableixen els articles 112, 114, 115, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa.  
15.2. Contra els actes del tribunal es podrà interposar un recurs d'alçada davant el Consell de la Sindicatura de Comptes, en el termini d'un mes a partir del dia següent al de la notificació o publicació.  
  
València, 8 de novembre de 2017.- El síndic major: Vicent Cucarella Tormo.  
  
  
ANNEX I  
Matèries part general  
  
1. La Constitució Espanyola de 1978: característiques generals i estructura. Les Corts Generals. El Govern. El poder judicial. El Tribunal Constitucional.  
2. L'organització territorial de l'Estat en la Constitució. Les comunitats autònomes: estructura i competències. L'Administració local en la Constitució. Classes d'ens locals. Organització i competències del municipi.  
3. L'Estatut d'Autonomia de la Comunitat Valenciana.  
4. Les Corts. El sistema electoral i l'estatut dels diputats. Organització i funcionament. Competències.  
5. El president de la Generalitat. Elecció i estatut personal. Atribucions. El Consell. Composició, procés de formació i funcions. La potestat reglamentària. Relacions entre el Consell i les Corts.  
6. Govern i Administració. Els consellers. Estatut personal. L'Administració Pública de la Generalitat. Organització, competència i estructura. Organització territorial de les conselleries. L'Administració institucional de la Generalitat.  
7. La Llei 1/2015, de 6 de febrer de la Generalitat, d'hisenda pública, del sector instrumental i de subvencions: àmbit d'aplicació, el sector públic de la Generalitat, estructura i règim econòmic bàsic.  
  
8. El sector públic instrumental de la Generalitat. Els organismes públics: organismes autònoms i entitats de dret públic. Societats mercantils de la Generalitat. Fundacions del sector públic de la Generalitat. Consorcis de la Generalitat.  
9. El Compte General de la Generalitat: contingut, formació, tramesa a la Sindicatura per al seu examen i comprovació. Els comptes anuals del sector públic de la Generalitat: contingut i principis aplicables, informació periòdica i rendició de comptes.  
10. La Unió Europea: principis generals, polítiques i accions. L'ordenament jurídic comunitari. Les institucions de la Unió Europea. El Consell de Ministres. La Comissió Europea. El Parlament Europeu. El Tribunal de Justícia. El Tribunal de Comptes.  
11. Llei 10/2010, de 9 de juliol, de la Generalitat, d'ordenació i gestió de la funció pública valenciana. El personal al servei de la Generalitat: ingrés, provisió de llocs de treball i promoció professional. Situacions administratives. Drets, deures i incompatibilitats. Règim de retribucions i indemnitzacions.  
12. La Llei 40/2015, d'1 d'octubre, de règim jurídic de les administracions públiques: disposicions generals. Òrgans col·legiats.  
13. La Llei 39/2015, d'1 d'octubre, del procediment administratiu comú de les administracions públiques: àmbit d'aplicació i principis generals. Els interessats en el procediment. L'activitat de les administracions públiques. Normes generals. Termes i terminis.  
14. Els actes administratius. Requisits. Eficàcia dels actes. Nul·litat i anul·labilitat. Revisió dels actes administratius.  
15. Disposicions generals sobre els procediments administratius. Iniciació. Ordenació. Instrucció. Finalització. Execució.  
16. La Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana. Principis i contingut. Dret d'accés a la informació pública.  
17. Legislació sobre societat de la informació i signatura electrònica. Autoritats de certificació. Certificats de signatura electrònica. El DNI electrònic.  
18. L'Administració electrònica i normativa de desenvolupament. La gestió electrònica dels procediments administratius. Instruments per a l'accés electrònic dels ciutadans als serveis públics. Transparència, dades obertes i participació.  
19. Normativa sobre seguretat de la informació. L'Esquema Nacional de Seguretat. Aspectes principals.  
20. La protecció de dades de caràcter personal i la seua normativa reguladora. Aspectes principals.  
21. Les polítiques generals de gestió i seguretat dels sistemes d'informació de la Sindicatura de Comptes  
22. El control intern de la gestió economicofinancera a la Generalitat: competències. Objectius del control. Principis d'actuació i prerrogatives. Deures i facultats del personal controlador. La funció interventora: definició, àmbit d'aplicació, modalitats, omissió de la fiscalització.  
  
23. El control extern de l'activitat financera: concepte, classes i competències. Els òrgans institucionals de control extern a escala autonòmica, estatal i europea. El Tribunal de Comptes: organització i funcions. La coordinació dels òrgans autonòmics de control extern amb el Tribunal de Comptes. Organitzacions internacionals d'entitats fiscalitzadores: INTOSAI, EUROSAI i EURORAI.  
24. La Sindicatura de Comptes: organització i funcionament. Competències, funcions, composició i atribucions. Membres de la Sindicatura i personal al seu servei. Informes anuals. Informes especials. Relacions entre la Sindicatura de Comptes i les Corts.  
25. El Codi d'ètica de la Sindicatura de Comptes de la Comunitat Valenciana  
  
Matèries part específica  
  
I. Informàtica  
1. Conceptes de sistemes operatius. Estructures, components i funcions. Característiques i evolució. Característiques tècniques i funcionals dels sistemes operatius: Windows, Linux, Unix i altres. Sistemes operatius per a dispositius mòbils.  
2. Llenguatges de marca o etiqueta. Característiques i funcionalitats. SGML, HTML, XML i les seues derivacions. Llenguatges de script.  
3. Arquitectures de sistemes d'informació. El processament cooperatiu i l'arquitectura client-servidor. Tipologia. Components. Serveis web (WS). Arquitectura SOA.  
4. El model ISO/OSI: Arquitectura i nivells. TCP/IP: arquitectura, capes, interfícies, protocols, adreçament i encaminament.  
5. Centres de procés de dades. Disseny. Seguretat. Disponibilitat. Requisits. Condicionament de sales i equips.  
6. Programari lliure i programari propietari. Característiques i tipus de llicències. La protecció jurídica dels programes d'ordinador. Tecnologies de protecció de drets digitals.  
7. Adquisicions de béns i serveis TIC. Tècniques d'avaluació d'alternatives i anàlisi de viabilitat. Pressupostació i control de costos d'un projecte informàtic.  
8. Gestió del procés de desenvolupament. Objectius del desenvolupament. Models de cicle de vida. Metodologies de desenvolupament d'aplicacions. La metodologia gvLOGOS.  
9. La qualitat del programari i la seua mesura. Models, mètriques, normes i estàndards.  
10. Proves. Planificació i documentació. Proves de caixa negra. Proves de caixa blanca. Utilització de dades de prova. Proves de programari, maquinari, procediments i dades.  
11. Construcció del sistema. Recepció i instal·lació. Avaluació del sistema. Estàndards de documentació. Manuals d'usuari i manuals tècnics. Formació d'usuaris i personal tècnic. Manteniment postimplementació.  
12. Manteniment d'equips i instal·lacions. Manteniment preventiu, correctiu i perfectiu. Monitorització d'equips i sistemes.  
13. Administració de servidors basats en entorn Microsoft. Gestió de dominis. Gestió d'usuaris. Gestió de dispositius.  
14. Administració de servidors basats en entorn UNIX. Control d'accessos. Gestió d'usuaris. Gestió de dispositius.  
15. Operatòria de sistemes. Els llenguatges de control de treballs. Les tècniques i eines d'operació automàtica. Avaluació del rendiment. Planificació de la capacitat. Anàlisi de la càrrega. Eines i tècniques utilitzables.  
16. Teleinformàtica. Xarxes locals. Tipologia. Mitjans de transmissió. Mètodes d'accés. Dispositius d'interconnexió. Monitorització i control de trànsit. Gestió SNMP.  
17. Commutació. Commutació de circuits i paquets. Evolució històrica: X25, Frame Relay, ATM. Integració veu-dades sobre FR, IP, ATM. Protocols d'encaminament. Ethernet commutada. MPLS. Qualitat de servei (QOS).  
18. La xarxa internet: arquitectura de xarxa. Principis de funcionament. Serveis: evolució, estat actual i perspectives de futur. La web 2.0. Sistemes col·laboradors i de treball en grup.  
19. Tecnologia XDSL. Normativa reguladora. Comunicacions digitals per cable. Comunicacions digitals de veu. Tecnologies VoIP. Sistemes de videoconferència.  
20. Comunicacions mòbils. Generacions de tecnologies de telefonia mòbil. Xarxes sense fils. Protocols. Característiques funcionals i tècniques. Sistemes d'expansió de l'espectre. Sistemes d'accés. Maneres d'operació. Seguretat. Normativa reguladora.  
21. Anàlisi de processos. Diccionari de dades, diagrama de flux de dades. Tècniques BPM (Business Process Management).  
22. La qualitat en els serveis d'informació. La norma ISO 20082 Service Management. Gestió de la qualitat en una organització. El model EFQM i la Guia per als serveis NSV 2843.  
23. La internet de les coses. Concepte. Tendències. Relació amb el núvol i les infraestructures crítiques. Problemàtica de seguretat. Superfícies d'atac. Mesures de protecció.  
24. Virtualització de sistemes. Servidors de dades i d'aplicacions. Sistemes d'emmagatzematge.  
25. Cloud computing. Emmagatzematge en el núvol. Processament en el núvol. Núvols privats, públics i híbrids. IaaS, PaaS, SaaS.  
26. Accés remot a sistemes d'informació: seguretat, gestió d'identitats, single sign-on i teletreball.  
27. COBIT 5. Què és. Metes. Principis. Estructura.  
28. Mapeig de COBIT 5 amb els estàndards i marcs de treball relacionats més rellevants.  
29. Habilitadors o catalitzadors de COBIT 5.  
30. Biblioteca d'infraestructures de tecnologies de la informació (ITIL). Metes. Principis. Estructura.  
31. UNE ISO 38.500. Governament corporatiu de TI. Metes. Principis. Estructura.  
32. Interoperabilitat i sistemes de cooperació entre administracions públiques. Política de la Unió Europea i normativa referent. Esquema Nacional d'Interoperabilitat. Plataformes d'interoperabilitat existents. La xarxa SARA (Sistemes d'Aplicacions i Xarxes per a les Administracions). Plataforma Autonòmica d'Interoperabilitat de la Generalitat Valenciana (PAI).  
33. Reutilització de la informació. Transparència. Dades obertes. Normativa reguladora. Dades obertes en el sector públic i en el sector privat. Dades obertes en l'àmbit dels sistemes d'informació geogràfica. Iniciatives rellevants de dades obertes a la Comunitat Valenciana.  
  
34. Gestió i arxiu electrònic de documents. Sistemes de gestió documental. Gestors de continguts. Normativa aplicable a les administracions públiques.  
35. Cadena de blocs (Blokchain). Concepte i característiques. Repercussions en la metodologia i procediments d'auditoria.  
  
II. Gestió de dades  
36. Concepte i components d'un entorn de bases de dades. Sistemes de gestió de bases de dades relacionals. Estàndards de connectivitat: ODBC i JDBC. Bases de dades no estructurades.  
37. Disseny de bases de dades. L'arquitectura ANSI/SPARC. El model lògic relacional. El llenguatge SQL. Normalització. Disseny lògic. Disseny físic. Problemes de concurrència d'accés. Mecanismes de resolució de conflictes.  
38. Tipus abstractes de dades i estructures de dades. Taules, llistes i arbres. Algorismes: ordenació, recerca. Grafs. Organitzacions de fitxers.  
  
39. Emmagatzematge massiu de dades. Sistemes SAN, NAS i DAS: components, protocols, gestió i administració. Virtualització de l'emmagatzematge. Gestió de volums.  
40. Gestió de les dades corporatives. Magatzem de dades (data-warehouse). Arquitectura OLAP. Mineria de dades. Eines de Business Intelligence (BI). Arquitectures i tècniques de processament massiu de dades (big data).  
41. Gestió de bases de dades Oracle. Característiques. Principals consideracions en la configuració, actualització i pedaç.  
42. Gestió de bases de dades Microsoft SQL. Característiques. Principals consideracions en la configuració, actualització i pedaç.  
43. Tècniques d'anàlisi de dades. L'MFSC-2813. Què són. Etapes o fases d'una prova de dades. Avantatges i inconvenients. Planificació i disseny. Anàlisi de resultats. Documentació de la prova. Comprensió de la representació i tipus de dades (ISSAI 5300).  
44. Visualització de dades. Concepte. Tècniques.  
45. Anàlisi de Benford. La distribució de Benford. Proves d'anàlisi de freqüència digital. Condicions per a la seua aplicació. Mineria de textos.  
46. Dades massives (Bigdata). Concepte i característiques. Tipus de dades i fonts. Infraestructures i eines de gestió. Seguretat i privacitat.  
47. Tecnologies cognitives, l'aprenentatge automàtic i l'aprenentatge profund. La intel·ligència artificial. Característiques i diferències. Aplicació en auditoria.  
  
III. Seguretat dels sistemes d'informació i controls interns  
48. El control intern. La GPF-OCEX 1316. Concepte, naturalesa i característiques del control intern. Controls rellevants per a l'auditoria. Naturalesa i extensió del coneixement dels controls rellevants. Components del control intern. L'entorn de control. L'entorn de control en el sector públic en el Marc Integrat de Control Intern de COSO.  
  
49. Components del control intern. El procés de valoració del risc per l'entitat. El sistema d'informació; les aplicacions de gestió integrades o ERP, característiques i riscos d'auditoria. Activitats de control. Supervisió i seguiment dels controls.  
50. El control intern en un entorn informatitzat. Controls generals i controls d'aplicació. L'MFSC-2850. Nivells de controls generals. Interrelació dels controls generals amb els controls d'aplicació. Categories de controls generals. Controls rellevants. Avaluació de les deficiències de control detectades.  
51. Els controls generals de tecnologies de la informació (I). Àrea de marc organitzatiu: Riscos. Objectius i activitats de control. Organització d'un departament de TIC. Objectius i funcions. Planificació estratègica de tecnologies de la informació i les comunicacions. Pla de sistemes d'informació. Governança TIC. Processos i eines. El quadre de comandament.  
52. Els controls generals de tecnologies de la informació (II). Àrea de gestió de canvis: Riscos. Objectius i activitats de control.  
  
53. Els controls generals de tecnologies de la informació (III). Àrea d'operacions dels sistemes d'informació: Riscos. Objectius i activitats de control.  
54. Els controls generals de tecnologies de la informació (IV). Àrea de controls d'accés a dades i programes: Riscos. Objectius i activitats de control. Seguretat física i lògica.  
55. Els controls generals de tecnologies de la informació (V). Àrea de continuïtat de l'activitat: Riscos. Objectius i activitats de control. Protecció d'actius dels sistemes d'informació. Plans de recuperació davant de desastres i de continuïtat del negoci.  
56. Sistemes operatius Microsoft i UNIX. Principals riscos i controls que cal considerar en la seua auditoria. Eines, documentació necessària i proves per executar.  
57. Principals riscos i controls que cal considerar en l'auditoria de bases de dades Oracle i Microsoft. Eines, documentació necessària i proves per executar.  
58. Protecció de dades de caràcter personal. L'Agència Espanyola de Protecció de Dades. Mesures de seguretat per a la protecció de dades personals. El nou Reglament General de Protecció de Dades de la UE de 27 d'abril de 2016 (Reglament UE 2016/679), principals novetats.  
  
59. L'Esquema Nacional de Seguretat. Principis bàsics i requisits mínims. Auditoria de l'ENS.  
60. Seguretat informàtica. Normativa sobre seguretat de la informació. Normativa autonòmica valenciana sobre seguretat informàtica.  
61. Estratègies i tècniques de seguretat de sistemes d'informació. Control d'accessos a sistemes i xarxes. Criptografia. Mecanismes criptogràfics d'emmagatzematge i comunicació de la informació. Control d'intrusions. Mecanismes i sistemes específics de seguretat: tallafocs. Seguretat a escala d'aplicació: protecció de serveis web, bases de dades i interfícies d'usuari.  
62. Serveis d'autenticació. Certificats digitals. Localització de claus públiques. Serveis de directori. Marc d'autenticació. Altres tècniques d'autenticació. Infraestructura de clau pública (PKI): definició i elements d'una PKI. Prestació de serveis de certificació públics i privats. Autoritats de certificació.  
63. Ciberseguretat: definició i principals qüestions a considerar per l'auditor extern. La Directiva (UE) 2016/1148 del Parlament Europeu i del Consell, de 6 de juliol de 2016, relativa a les mesures destinades a garantir un elevat nivell comú de seguretat de les xarxes i sistemes d'informació en la Unió. Relació entre la seguretat de la informació i ciberseguretat. Aspectes bàsics de l'Estratègia de Ciberseguretat Nacional. Principals entitats europees i espanyoles actores en matèria de ciberseguretat.  
64. Els Controls Crítics de Seguretat del CIS (Center for internet Security). Ciber-resiliència.  
65. ISACA. Associació per a l'Auditoria i el Control dels Sistemes d'Informació. Fins i objectius. Certificació CISA.  
  
IV. Auditoria  
66. L'enfocament d'auditoria basat en l'anàlisi dels riscos. Risc d'auditoria: concepte i components. Procediments de valoració del risc.  
  
67. Identificació i valoració dels riscos d'incorrecció material en els comptes anuals i en les afirmacions. Relació entre els controls i les afirmacions. Identificació de riscos significatius.  
68. Respostes de l'auditor als riscos valorats. Respostes globals. Procediments d'auditoria que responen als riscos d'incorrecció material en les afirmacions.  
69. Proves de controls i proves substantives. Les proves pas a pas: com realitzar-les i documentar-les. Els mapes de processos i fluxgrames.  
  
70. Procediments analítics. La GPF-OCEX 1520. Procediments analítics substantius, idoneïtat dels procediments i fiabilitat de les dades. Anàlisi dels resultats obtinguts. Classes de procediments.  
  
71. Els controls d'aplicació. Finalitat. Principals tipus i les seues característiques.  
72. Auditoria dels controls d'aplicació. Objectius de l'auditor. Principals procediments.  
73. Les interfícies. Concepte i tipus. Riscos d'auditoria. Controls. Procediments d'auditoria aplicables.  
74. L'evidència d'auditoria. La GPF-OCEX 1500. Característiques de l'evidència d'auditoria. Informació que s'utilitzarà com a evidència d'auditoria. Mètodes de selecció dels elements sobre els quals es realitzaran proves per obtenir evidència d'auditoria. Procediments d'auditoria per a obtenir evidència d'auditoria.  
75. L'evidència electrònica d'auditoria. Característiques de l'evidència electrònica. Els documents electrònics en la Llei 39/2015. Procediments d'auditoria aplicables per a la seua obtenció.  
76. La importància relativa a les auditories financeres. Finalitat, judici professional, importància relativa i risc d'auditoria. La importància relativa en la planificació i execució del treball. Avaluació de les incorreccions identificades durant la realització de l'auditoria.  
77. Les auditories TI. La ISSAI 5300. Definició. Requisits generals específicament relacionats amb les auditories de TI: enfocament d'auditoria basada en riscos, materialitat, documentació i competència.  
78. Normes d'auditoria TI d'ISACA. Guies d'auditoria i eines i tècniques d'auditoria. Relacions entre les normes d'auditoria, guies i eines i tècniques d'auditoria.  
79. Planificació d'auditories de TI: estratègica, anual i de l'encàrrec. Objectius de l'auditoria de TI. Abast. Execució de l'auditoria. Supervisió i revisió.  
80. Tècniques i eines d'auditoria de TI. Tècniques de planificació i d'execució. Preservació de la informació. Eines d'auditoria de TI.  
  
81. Les despeses de personal. Afirmacions. Riscos i controls interns. Segregació de funcions. Avaluació dels controls generals i dels controls d'aplicació.  
82. Les despeses de compres, despeses i proveïdors. Afirmacions. Riscos i controls interns. Segregació de funcions. Avaluació dels controls generals i dels controls d'aplicació.  
83. La tresoreria. Afirmacions. Riscos i controls interns. Avaluació dels controls generals i dels controls d'aplicació.  
84. Informes. Estructura, contingut, descripció de les constatacions d'auditoria i la seua valoració relativa. Tramitació. Les recomanacions.  
85. La factura electrònica i FACE. El Registre Comptable de Factures, validacions automàtiques i auditoria informàtica de l'RCF.  
  
  
  
ANNEX II  
Barem de la fase de concurs  
  
En la fase de concurs a què es refereix la base 8.6 de la present convocatòria, la valoració dels mèrits s'efectuarà d'acord amb el barem següent:  
A) Experiència professional. Aquest concepte es valorarà fins a un màxim de 20 punts, d'acord amb els criteris següents:  
1. Per cada mes complet de servei en actiu en òrgans de control extern de les administracions públiques ocupant llocs de treball del grup A1, o superior, directament relacionats amb la fiscalització i auditoria externes del sector públic: 0,16 punts.  
2. Per cada mes complet de servei actiu en òrgans de control extern i en administracions i institucions públiques, ocupant llocs de treball no previstos en l'anterior apartat, amb funcions directament relacionades amb la fiscalització i auditoria del sector públic: 0,13 punts.  
  
3. Per cada mes complet de servei en actiu en les administracions i institucions públiques o òrgans de control extern, ocupant llocs de treball no inclosos en els dos subapartats anteriors: 0,11 punts.  
4. Per cada mes complet de servei actiu en societats públiques mercantils i fundacions públiques, o en el sector privat, en llocs de treball amb funcions directament relacionades amb l'auditoria: 0,11 punts. En el torn de promoció interna aquest apartat no serà valorat.  
B) Formació. Aquest concepte es valorarà fins a un màxim de 15 punts, d'acord amb els criteris següents:  
1. Titulació acadèmica: màxim 6 punts.  
Per cada titulació acadèmica de nivell igual o superior a l'exigida per a pertànyer al subgrup A1, exclosa la que serveixi per a això: 3 punts. Amb aquesta finalitat, es puntuarà el nivell més alt de titulació acreditada, entenent incloses aquelles altres titulacions necessàries per a obtenir-lo. Únicament es valoraran les titulacions que estiguen relacionades directament amb les funcions pròpies de les places convocades.  
  
  
2. Formació complementària: màxim 8 punts.  
2.1. Es valoraran els cursos de formació i perfeccionament que estiguen relacionats directament amb les funcions pròpies de les places convocades segons la Relació de Llocs de Treball de la Sindicatura de Comptes de la Comunitat Valenciana, d'acord amb l'escala següent:  
  
De 100 o més hores: 1,5 punts  
De 75 o més hores: 1,25 punt.  
De 50 o més hores: 1 punt  
De 25 o més hores: 0,75 punts  
De 15 o més hores: 0,50 punts  
Només es valoraran per aquest concepte els cursos que hagen sigut convocats, organitzats o homologats pels òrgans de control extern, universitats, fundacions universitàries, instituts o escoles oficials, les comissions de formació dels òrgans de control extern de les administracions públiques, o qualsevol centre o organisme públic de formació. En cap cas s'adjudicarà cap puntuació per activitats de naturalesa diferent dels cursos, com ara seminaris, jornades, trobades, taules rodones, debats o anàlegs.  
En cap cas es puntuaran en aquest subapartat ni en l'apartat anterior de titulació acadèmica, els cursos de valencià i d'idiomes, ni els cursos pertanyents a una carrera universitària, cursos de doctorat i els dels diferents instituts de les universitats quan formen part del pla d'estudis del centre, ni els cursos derivats de processos selectius, promoció interna, plans d'ocupació i adaptació del règim jurídic a la naturalesa dels llocs que s'ocupen.  
2.2. Màsters universitaris  
Es valoraran els màsters universitaris oficials o propis de cada universitat no inclosos en l'apartat titulació, que estiguen relacionats directament amb les funcions pròpies de les places convocades, d'acord amb l'escala següent:  
Per màster de menys de 90 crèdits: 1 punt  
Per màster de 90 o més crèdits: 2 punts  
3. Valencià: màxim 6 punts  
El coneixement del valencià es valorarà fins a un màxim de 6 punts, prèvia acreditació d'estar en possessió del corresponent certificat expedit o homologat per la Junta Qualificadora de Coneixements de Valencià, d'acord amb la següent escala:  
Coneixement oral: 1 punt  
Grau elemental: 2 punts  
Grau mitjà: 4 punts  
Grau mitjà + llenguatge administratiu o llenguatge en els mitjans de comunicació: 5 punts  
Grau superior: 6 punts  
La valoració del coneixement del valencià s'efectuarà puntuant exclusivament el nivell més alt obtingut.  
4. Idiomes comunitaris: màxim de 4 punts   
Es valorarà el coneixement de llengües oficials de la Unió Europea, diferents de la llengua espanyola segons els nivells especificats, i acreditaran documentalment mitjançant títols, diplomes i certificats expedits per les escoles oficials d'idiomes, per les universitats espanyoles que segueixen el model d'acreditació d'exàmens de l'Associació de Centres de Llengües d'Educació Superior (ACLES), així com tots aquells indicats en l'annex del Decret 61/2013, de 17 de maig, del Consell, pel qual s'estableix un sistema de reconeixement de la competència en llengües estrangeres a la Comunitat Valenciana, tenint en compte les seues modificacions posteriors per l'ordre de la conselleria competent en matèria d'educació.  
El coneixement de cada idioma comunitari es valorarà fins a un màxim de 2 punts, puntuant per curs o la seua equivalència si es tracta de cicles de l'Escola Oficial d'Idiomes, o de nivells o certificats segons el Marc Comú Europeu de Referència (nivell bàsic, nivell intermedi i nivell avançat), d'acord amb l'escala que es detalla a la taula adjunta al present punt.  
La valoració del coneixement de l'idioma comunitari s'efectuarà puntuant exclusivament el nivell més alt obtingut en cadascun dels idiomes comunitaris.  
Les equivalències entre els ensenyaments regulats pel Reial decret 967/1988, de 2 de setembre, i les regulades pels reials decrets 944/2003 i 1629/2006, de 29 de desembre (Llei orgànica 2/2006, de 3 de maig) i per la disposició final primera del Decret 138/2014, de 29 d'agost (Llei orgànica 8/2013, de 9 de desembre), són les que es detallen a la taula adjunta al present punt.